*Tämä artikkeli käsittelee jääkiekkoilijaa. Metsänhoitaja Timo Kuuluvaisesta on eri artikkeli.*

**Timo Kuuluvainen** (s. 6. lokakuuta 1983 Kuusankoski) on suomalainen peliuransa jo lopettanut jääkiekkoilija. Häntä luonnehdittiin voimahyökkääjäksi, jonka vahvuuksiin kuuluivat koko, voima, luistelu, fyysinen peli, kiekonsuojaaminen, työteliäisyys ja joukkuepelaaminen. Kuuluvaisen heikkouksiin kuuluivat ajoittainen tehottomuus sekä energian purkaminen vääriin asioihin.

Ura
---

### Seuraura

#### Tuloskasvuodet KalPassa

Kuuluvainen syntyi Kuusankoskella, mutta aloitti jääkiekon pelaamisen kuopiolaisessa Kalevan Pallossa. Hän siirtyi B-juniori-ikäisenä Tapparaan kaudeksi 1999–2000. Kuuluvainen oli kaudella 2000–2001 joukkueen B-nuorten paras maalintekijä 16 osumallaan. Kaudeksi 2002–2003 hän palasi KalPaan. Kuuluvainen oli kaudella 2003–2004 tehoilla 17+15=42 joukkueen A-nuorten paras maalintekijä ja hän jakoi KalPan sisäisen pistepörssin voiton Simo Vidgrenin kanssa. Kuuluvainen debytoi kauden aikana myös KalPan Mestis-joukkueessa.

Kaudeksi 2004–2005 Kuuluvainen teki Mestis-sopimuksen KalPan kanssa. Hän murtautui joukkueen vakiokokoonpanoon ja pelasi lähinnä nelosketjun rikkovassa roolissa saaden ajoittain myös alivoimavastuuta. Kaikkiaan Mestiksen tulokaskausi toi Kuuluvaiselle 41 runkosarja- ja seitsemässä playoff-ottelussa tehot 2+6=8. Hän voitti KalPan sisäisen jäähypörssin 87 minuutillaan, joilla Kuuluvainen jakoi sarjan jäähypörssin kahdeksannen sijan kolmen muun pelaajan kanssa. Hän voitti kauden päätteeksi Mestiksen-mestaruuden ja oli nostamassa KalPaa seuraavaksi kaudeksi SM-liigaan.

KalPan paluukausi SM-liigaan ja Kuuluvaisen toistaiseksi ainoa kokonainen SM-liigakausi 2005–2006 toi hänelle 55 runkosarjaottelussa tehot 3+2=5. Kuuluvainen avasi maalihanansa SM-liigassa kahdella osumalla, jotka syntyivät 3. marraskuuta 2005 KalPan 8–4-murskavoittoon päättyneessä ottelussa Jokereita vastaan. Hänet palkittiin ottelun *Ilta-Sanomien* kolmen tähden tähtipelaajana. Kuuluvainen oli kauden jälkeen vapaana agenttina lokakuuhun 2006, jolloin hän aloitti kauden 2006–2007 ottelukohtaisella sopimuksella Mestiksen nousijajoukkue KOO-VEE:n riveissä. Yhdeksän siellä pelatun ottelun jälkeen Kuuluvainen harjoitteli marraskuun maaottelutauon ajan try-outilla Elitserien-joukkue Mora IK:n mukana. Tämän jälkeen hän palasi Mestikseen ja siirtyi try-outille Mikkelin Jukureihin. Kuuluvainen sai joulukuussa loppukauden kattaneen sopimuksen joukkueeseen. Hän voitti kauden päätteeksi Mestis-hopeaa ja pelasi SM-liigan tasonmittauksessa päättyneen SM-liigakauden viimeiseksi jäänyttä kasvattajaseuraansa KalPaa vastaan. Huhtikuussa 2007 Kuuluvainen teki vuoden mittaisen jatkosopimuksen Jukureiden kanssa.

#### Läpilyönti Mestiksessä ja kiertolaiskausi 2008–2009

Kaudella 2007–2008 Kuuluvainen nousi Jukureiden kapteeniksi ja oli joukkueen kolmanneksi paras maalintekijä 11 osumallaan. Tehopisteitä syntyi runkosarjassa 17. Kevään 2008 pudotuspelien aikaan hän kärsi olkapäävammasta, josta huolimatta Kuuluvainen oli kuitenkin Jukureiden ylivoimaisesti paras pistemies tehoilla 6+7=13, joilla hän jakoi pudotuspelien pistepörssin toisen sijan TuTon Kai Syväsalmen ja Pasi Järvisen kanssa. Kuuluvainen jakoi myös pudotuspelien maalipörssin voiton neljän muun pelaajan kanssa. Hän voitti kauden päätteeksi Mestis-pronssia.

Huhtikuussa 2008 Kuuluvainen teki sopimuksen Kajaanin Hokin kanssa, mutta hän haki samana kesänä myös pelipaikkaa Oulun Kärpistä. Kuuluvainen ei saanut sopimusta Kärppiin, joten hän aloitti kauden 2008–2009 Hokissa, jonka parhaimmistoon Kuuluvainen kuului syyskauden ajan. Joulukuussa 2008 hän siirtyi lainalle Espoo Bluesiin, jonne Kuuluvainen sai loppukauden kattaneen sopimuksen tammikuussa 2009. Hän jäi Bluesissa 12 ottelussa ilman tehopisteitä, mutta Kuuluvaisen visiitti joukkueessa ei jäänyt lopulta kovin pitkäksi, sillä hän siirtyi siirtotakarajalla Tero Konttisen ja Ari Gröndahlin kanssa loppukaudeksi sarjatasoa alemmas KooKoon vahvuuteen. Vaihtokaupassa Bluesiin siirtyi Jarno Kultanen.

#### Paluu Jukureihin ja vuodet Ranskassa

Kaudeksi 2009–2010 Kuuluvainen palasi Jukureihin. Hän oli 12 osumallaan joukkueen toiseksi paras maalintekijä Petri Lehtosen kanssa. Kaksi seuraavaa kautta Kuuluvainen pelasi Ranskan pääsarjassa, Ligue Magnusissa. Kauden 2010–2011 hän pelasi Dauphins d'Épinalin ja kauden 2011–2012 Étoile noire de Strasbourgin joukkueessa. Kuuluvainen oli jälkimmäisellä kaudellaan joukkueensa paras maalintekijä 13 osumallaan.

#### Paluu ulkomaiden kautta Mestikseen

Kuuluvainen teki kaudeksi 2012–2013 sopimuksen Iso-Britannian toiseksi korkeimmalla sarjatasolla EPIHL:ssä pelaavan Manchester Phoenixin kanssa. Hän jätti joukkueen kuitenkin jo ennen ensimmäistäkään runkosarjaottelua, sillä Kuuluvaisen edellisellä kesällä leikattu polvi vammautui uudelleen ja hän näin ollen purki sopimuksensa Phoenixin kanssa. Kuntouduttuaan Kuuluvainen siirtyi marraskuussa 2012 loppuvuodeksi try-outille Kajaanin Hokkiin. Jo ennen koejaksonsa loppua hän siirtyi joulukuussa loppukauden kattaneella sopimuksella Mestiksen nousijajoukkue HC Keski-Uusimaan riveihin. Kuuluvainen kuului loppukaudella joukkueen avainpelaajiin ja hän oli kevään 2013 karsintasarjan paras maalintekijä viidellä osumallaan. Saman vuoden huhtikuussa Kuuluvainen teki vuoden mittaisen jatkosopimuksen HCK:n kanssa.

Kausi 2013–2014 jäi Kuuluvaisella HCK:ssa lyhyeksi, sillä hän purki sopimuksensa yhteisymmärryksessä joukkueen kanssa jo lokakuussa 2013. Saman kuun lopulla Kuuluvainen palasi EPIHL:ään tehtyään loppukauden kattavan sopimuksen Telford Tigersin kanssa.

Kaudella 2014-2015 Kuuluvainen pelasi Iso-Britannian korkeimmalla sarjatasolla (EIHL) pelaavassa Dundee Starsissa sekä Ruotsin kolmanneksi korkeimmalla sarjatasolla (Division 1) pelaavassa Grästorps IK:ssa. Pelikaudelle 2015-2016 hän palasi Ranskaan aloittaen kautensa ykkösdivariseura Toulousessa siirtyen sittemmin pääsarjan Dijoniin. Kuuluvaisen pelaajauran viimeiseksi kaudeksi oli 2016-2017, jolloin hän pelasi Norjan pääsarjan Kongsvinger Knightsissa. Viimeisellä kaudellaan hän kärsi paljon loukkaantumisista. Pelaajauransa jälkeen Kuuluvainen aloittelee valmennusuraansa Helsingin Jokerien junioreissa.

  

### Maajoukkueura

Kuuluvainen edusti Mestiksen nuorista pelaajista koottua Suomen B-maajoukkuetta kahdessa Minskissä Valko-Venäjän alle 20-vuotiaiden maajoukkuetta vastaan pelatussa ottelussa 9.-10. marraskuuta 2004.

### Muuta

Urheilumarkkinoinnin ammattilaisena ja tietokirjailijana tunnettu Arto Kuuluvainen on Timo Kuuluvaisen veli. Maajoukkuejalkapalloilijana ja Olympiaedustajana tunnettu Raimo Kuuluvainen oli Timo Kuuluvaisen setä.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2003–2004 | KalPa | Mestis | 1 | 0 | 0 | 0 | 0 | – | – | – | – | – |
| 2004–2005 | KalPa | Mestis | 41 | 2 | 6 | 8 | 87 | 7 | 0 | 0 | 0 | 2 |
| 2005–2006 | KalPa | SM-liiga | 55 | 3 | 2 | 5 | 52 | – | – | – | – | – |
| 2006–2007 | KOO-VEE | Mestis | 9 | 3 | 2 | 5 | 2 | – | – | – | – | – |
|  | Jukurit | Mestis | 24 | 5 | 8 | 13 | 14 | 10 | 2 | 2 | 4 | 2 |
| 2007–2008 | Jukurit | Mestis | 42 | 11 | 6 | 17 | 34 | 11 | 6 | 7 | 13 | 12 |
| 2008–2009 | Hokki | Mestis | 30 | 11 | 9 | 20 | 20 | – | – | – | v | – |
|  | Blues | SM-liiga | 12 | 0 | 0 | 0 | 2 | – | – | – | – | – |
|  | KooKoo | Mestis | 8 | 1 | 1 | 2 | 0 | 5 | 0 | 2 | 2 | 0 |
| 2009–2010 | Jukurit | Mestis | 45 | 12 | 13 | 25 | 36 | 4 | 0 | 1 | 1 | 2 |
| 2010–2011 | IC Épinal | Ranska | 26 | 13 | 12 | 25 | 44 | 3 | 0 | 1 | 1 | 4 |
| 2011–2012 | CSG Strasbourg | Ranska | 26 | 13 | 10 | 23 | 24 | 5 | 1 | 1 | 2 | 6 |
| 2012–2013 | Hokki | Mestis | 8 | 1 | 3 | 4 | 4 | – | – | – | – | – |
|  | HCK | Mestis | 15 | 5 | 2 | 7 | 6 | – | – | – | – | – |
| 2013–2014 | HCK | Mestis | – | 0 | 1 | 1 | – | – | – | – | – | – |
| 2 kautta | yhteensä | SM-liiga | 67 | 3 | 2 | 5 | 54 | – | – | – | – | – |
| 8 kautta | yhteensä | Mestis | 223 | 51 | 51 | 102 | 203 | 37 | 8 | 12 | 20 | 18 |

Lähteet
-------

* Timo Kuuluvainen The Internet Hockey Databasessa (englanniksi)
* Timo Kuuluvainen *Elite Prospects*. Everysport Media Group AB.  (englanniksi)

### Viitteet

1. ↑  Niskanen, Ville: Timo Kuuluvainen tyytyväinen koeaikaansa  1.12.2006. Jatkoaika.com. Viitattu 19.10.2013.
2. ↑  Harju, Mikko; Hokki-toimitus: Hokin pelaajatodistukset 2008–2009  5.4.2009. Jatkoaika.com. Viitattu 19.10.2013.
3. ↑  Niskanen, Ville: Hopeajoukkueen pelaajat arvioinnissa  3.4.2007. Jatkoaika.com. Viitattu 19.10.2013.
4. 1 2  Timo Kuuluvainen pohjoiseen  25.4.2008. Jatkoaika.com. Viitattu 19.10.2013.
5. ↑  Timo Kuuluvainen – HCK – MESTIS – Jatkoaika.com – Kaikki jääkiekosta
6. 1 2 3 4 5  EliteProspects
7. ↑  Mestis-toimitus: KalPa solmi jatkosopimuksia  29.4.2004. Jatkoaika.com. Viitattu 19.10.2013.
8. ↑  Mestis-toimitus: Mestikseen vaeltavat nuoret eivät heti tähtiä  30.12.2004. Jatkoaika.com. Viitattu 19.10.2013.
9. ↑  Mestis-toimitus: Tilastot – Liiga  3.11.2005. Liiga. Viitattu 19.10.2013.
10. ↑  Timo Kuuluvainen ottelukohtaisella sopimuksella KOO-VEE:n riveihin  11.10.2006. Jatkoaika.com. Viitattu 19.10.2013.
11. ↑  Timo Kuuluvainen Jukureiden mukaan  25.11.2006. Jatkoaika.com. Viitattu 19.10.2013.
12. ↑  Kuuluvainen loppukauden Jukureissa, Mikko Romo toiminnanjohtajaksi  8.12.2006. Jatkoaika.com. Viitattu 19.10.2013.
13. ↑  Jukureille jatkosopimuksia ja uusia pelaajia  18.4.2007. Jatkoaika.com. Viitattu 19.10.2013.
14. ↑  Kemppainen, Jesse: Jukureiden pelaaja-arviot  11.4.2008. Jatkoaika.com. Viitattu 19.10.2013.
15. ↑  Bluesille lainamiehiä Mestiksestä  16.12.2008. Jatkoaika.com. Viitattu 19.10.2013.
16. ↑  Timo Kuuluvainen jatkaa Bluesissa kauden loppuun  5.1.2009. Jatkoaika.com. Viitattu 19.10.2013.
17. ↑  Kultanen Bluesiin, kolme pelaajaa vaihdossa Kouvolaan  30.1.2009. Jatkoaika.com. Viitattu 19.10.2013.
18. ↑  Kuuluvainen ja Rohtla Jukureihin  8.6.2009. Jatkoaika.com. Viitattu 19.10.2013.
19. ↑  Claudez, Stéphane: Hockey sur glace – Epinal : deux départs et une arrivée.  5.5.2010. Hockey Hebdo. Viitattu 19.10.2013. (ranskaksi)
20. ↑  Kuuluvainen matkaa Ranskaan  5.5.2010. Jatkoaika.com. Viitattu 19.10.2013.
21. ↑  Timo Kuuluvainen Signed With Manchester Phoenix  23.8.2012. Northern Hockey Experience Ltd.  Arkistoitu 20.10.2013. Viitattu 26.8.2012. (englanniksi)
22. ↑  Phoenix release Finnish forward  13.9.2012. Manchester Phoenix. Viitattu 19.10.2013. (englanniksi)
23. ↑  Hokki kaappasi Timo Kuuluvaisen  22.11.2012. Jatkoaika.com. Viitattu 19.10.2013.
24. ↑  HCK kaappasi pelaajan Kajaanista  13.12.2012. Jatkoaika.com. Viitattu 19.10.2013.
25. ↑  Pöhö, Iiro: HCK:n pelaaja-arvioinnit 2012–2013: Ensimmäinen Mestis-kausi ei jäänyt viimeiseksi  8.4.2013. Jatkoaika.com. Viitattu 19.10.2013.
26. ↑  Öhberg palaa Ranskasta Mestikseen  26.4.2013. Jatkoaika.com. Viitattu 19.10.2013.
27. ↑  HCK ja Kuuluvainen purkivat sopimuksensa  21.10.2013. Jatkoaika.com. Viitattu 30.10.2013.
28. ↑  Telford Tigers Announces Signing of Timo Kuuluvainen  30.10.2013. SALT LAKE CITY:  PR Newswire. Viitattu 30.10.2013. (englanniksi)
29. ↑  Kuuluvaisen suuntana Luoteis-Englanti  30.10.2013. Jatkoaika.com. Viitattu 30.10.2013.
30. ↑  Dijon HC : un départ et deux arrivées *www.dhc.reseau-concept.net*.  Arkistoitu 28.6.2018. Viitattu 7.1.2016.
31. ↑  Kuva ei herkille! Luistin teki hirveää jälkeä ex-liigakiekkoilijan kasvoihin – "Tajusin enemmän vasta, kun katsoin jäähän" *Ilta-Sanomat*.  14.9.2016. Viitattu 28.6.2018.
32. ↑  Brande: Kaupallinen tuottaja: Ammattikiekkoilijasta myynnin ammattilaiseksi *brande.fi*.  Arkistoitu 6.11.2018. Viitattu 6.11.2018.
33. ↑  Mestis-nuoret kohtaavat Valko-Venäjän  22.10.2004. Jatkoaika.com. Viitattu 19.10.2013.